
Heves megye települései a 16. században

Dolgozatomban Heves megye és néhány környező település (a hatvani szandzsák öt kiválasztott náhijéje) 16. századi történetét vizsgáltam, összevetve a török és magyar adóösszeírásokat. Elsősorban a pusztásodás jelenségét és a településszerkezet átalakulását vettem szemügyre, illetve óvatos demográfiai becsléseket is tettem.
Több neves történész foglalkozott ilyen típusú források feldolgozásával, azonban mindezidáig a megyét és a környező településeket ilyen vonatkozásban nem vizsgálták. A szakirodalomban többször is foglalkoztak e források problémáival, és hangsúlyozzák annak szükségességét, hogy több egykorú forrást is figyelembe vegyünk a kutatás során. Dolgozatom egyik célja tehát a két típusú forrás adatainak együttes értelmezése volt.
Megvizsgáltam mennyi település tűnik el a török hadjáratok hatására, és hogyan változik meg a vizsgált régió településhálózata. Górcső alá vettem a korszakról leírt általános sztereotípiákat: az óriási népességpusztulás és a falvak tömeges eltűnésének mítoszát, melyet igyekeztem pontosabban feltárni a forrásaim segítségével. 



